Ζεξ

Το Ζεξ (γαλλικά: Gex) είναι κοινότητα στα ανατολικά της Γαλλίας, στην περιοχή Ωβέρνη-Ρον-Αλπ, στα σύνορα με την Ελβετία. Είναι υπονομαρχία του νομού Αιν με πληθυσμό 13.118 κατοίκους (2017).

Είναι η πρωτεύουσα της φυσικής και ιστορικής περιοχής της χώρας του Ζεξ.

Οι κάτοικοι του Ζεξ ονομάζονται Ζεξουά (ζ), ενώ εκείνοι της περιοχής Ζεξ ονομάζονται Ζεσιάν.

Γεωγραφικά στοιχεία 

Η κοινότητα Ζεξ βρίσκεται στο βορειοανατολικό άκρο του νομού Αιν στη χώρα του Ζεξ, στη Γαλλία, στη διοικητική περιοχή Ωβέρνη-Ρον-Αλπ. Έχει πληθυσμό 13.118 κατοίκους (2017) και έκταση 32,02 τετραγωνικά χιλιόμετρα.

Είναι η μία από τις τρεις υπονομαρχίες του νομού. Η απόσταση οδικώς από την πρωτεύουσα του νομού Μπουρ-αν-Μπρες είναι 110 χιλιόμετρα και από τις 2 άλλες υπονομαρχίες απέχει από το Μπελέ 95 χιλιόμετρα και από το Ναντουά 67 χιλιόμετρα.

Είναι περιφερειακή πρωτεύουσα της χώρας του Ζεξ, κοντά στην Ελβετία, αποτελεί μέρος της αστικής περιοχής της Γενεύης και επωφελείται από την οικονομική δραστηριότητα αυτής της γειτονικής πόλης που δημιουργεί μια ολοένα μεγαλύτερη αύξηση του πληθυσμού του Ζεξ.

Το Ζεξ βρίσκεται στους ανατολικούς πρόποδες της οροσειράς Ζυρά, σε ύψος 532 έως 1.614 μέτρα και στα δυτικά του βρίσκεται το όρος Φλοριμόν, που βρίσκεται μπροστά από τα όρη του Ιούρα. Συνδέεται με το νομό Ζυρά με το ορεινό πέρασμα Φωσίγ. Είναι μια «πύλη εισόδου» στο Περιφερειακό φυσικό πάρκο Ω-Ζυρά.

Την πόλη διασχίζουν οι ποταμοί Ζουρνάν και Ουντάρ.

Κλίμα 
Το κλίμα είναι ηπειρωτικό, με κρύους χειμώνες και ζεστά καλοκαίρια. Οι βροχοπτώσεις είναι πιο άφθονες το καλοκαίρι από ό,τι το χειμώνα, εποχή κατά την οποία συχνά χιονίζει. Το άνω τμήμα της κοινότητας σε υψόμετρο πάνω από 800 μέτρα συμβαίνει να καλύπτεται από χιόνι καθ 'όλη τη διάρκεια του χειμώνα.

Ιστορία 

Δείτε επίσης: Ιστορία του Αιν

Η περιοχή της κοινότητας Ζεξ κατοικήθηκε πολύ νωρίς. Τα πρώτα ευρήματα χρονολογούνται από το 1800 π.Χ. περίπου. Κατά τη διάρκεια της Γαλατο-Ρωμαϊκής περιόδου ήταν στρατιωτική βάση.

Το Ζεξ αναφέρθηκε για πρώτη φορά σε έγγραφα το 1124 με το όνομα de Gayo. Κατά τη διάρκεια των αιώνων, η ορθογραφία άλλαξε σε Gaix (1137), Jaz (1160), Gez (1227), Jayz (1234), Jax (1265), Jacium (1278), Geyz (1289). Οι παραλλαγές Gey (1589) και Gais (1594) εμφανίστηκαν αργότερα. Το όνομα της πόλης προέρχεται από το γαλατο-ρωμαϊκό όνομα Gaius.

Από τις αρχές του 12ου αιώνα, το Ζεξ ήταν το κέντρο ηγεμονίας που αρχικά ανήκε στον οίκο του Ζεξ, αλλά πέρασε στους κόμητες της Γενεύης στα μέσα του 12ου αιώνα. Αυτοί κατασκεύασαν τείχη γύρω από την πόλη και το 1292 πρόσφεραν ορισμένες ελευθερίες και δικαιώματα στους πολίτες. Το 1355, με την κυριαρχία του Αμεδαίου ΣΤ΄ της Σαβοΐας, το Ζεξ περιήλθε υπό την εξουσία του οίκου της Σαβοΐας για περίπου 200 χρόνια. Το 1536 η πόλη κατακτήθηκε από το καντόνι της Βέρνης με τη βοήθεια της πόλης της Γενεύης και το Ζεξ έγινε πρωτεύουσα μιας μικρής δεσποτείας, όπου εισήχθη η Μεταρρύθμιση. Με τη Συνθήκη της Λωζάνης του 1564, το Ζεξ επέστρεψε στον οίκο της Σαβοΐας. Κατά τη διάρκεια των πολέμων μεταξύ της Γενεύης και της Σαβοΐας, το Ζεξ άλλαξε πάλι κυρίαρχο το 1589. 

Με τη Συνθήκη της Λυών του 1601, η πόλη προσαρτήθηκε οριστικά στη Γαλλία και επέστρεψε στην καθολική πίστη. Με την αναδιοργάνωση της διοικητικής διαίρεσης στην περιοχή της Γενεύης στα πλαίσια του Συνεδρίου της Βιέννης, το Ζεξ παρέμεινε στη Γαλλία, αλλά ανήκε στη ζώνη ελεύθερου εμπορίου, η οποία κάλυπτε ολόκληρο το λεκανοπέδιο της Γενεύης. Αυτό δημιούργησε στενές οικονομικές σχέσεις με την πόλη της Γενεύης.

Οικονομία 
Μέχρι τις αρχές του 20ού αιώνα, το Ζεξ ήταν κατά κύριο λόγο μια πόλη που χαρακτηρίζονταν από τη γεωργία και το λιανικό εμπόριο. Σήμερα η γεωργία δεν έχει μεγάλη σημασία για την οικονομία της πόλης. Υπάρχουν πλέον πολλές μικρές και μεσαίες επιχειρήσεις, καθώς και διάφορες βιομηχανίες, κατασκευαστικές και εμπορικές εταιρείες και επιχειρήσεις στον τομέα των υπηρεσιών. Εμπορικές και βιομηχανικές ζώνες έχουν αναπτυχθεί στα ανατολικά και νότια του Ζεξ και της περιοχής του. Από τη δεκαετία του 1950, πολλοί κάτοικοι εργάζονται ως διασυνοριακοί μετακινούμενοι στην αστική περιοχή της Γενεύης.

Αξιοθέατα 

 Η ενοριακή εκκλησία του Ζεξ ανοικοδομήθηκε το 1860 στην τοποθεσία παλαιού μεσαιωνικού κτηρίου. Διαθέτει βαπτιστήριο από το 1520 και δύο κολυμβήθρες του 13ου και 14ου αιώνα.

 Ερείπια του παλαιού τείχους της πόλης από τον 13ο αιώνα καθώς και διάφορα σπίτια από τον 17ο έως τον 19ο αιώνα έχουν διατηρηθεί στο ιστορικό κέντρο.
 Το σημερινό δημαρχείο, που χτίστηκε το 1869.
 Ερείπια του μεσαιωνικού κάστρου του Φλοριμόν.
 Από το παλιό μεσαιωνικό κάστρο των κυρίων του Ζεξ παραμένει μόνο η περιοχή (στην κορυφή της παλιάς πόλης) και μερικά από τα θεμέλια της μπροστινής πόρτας.
 Η κρήνη του Ναπολέοντα.
 Ένα παλιό πλυντήριο, χτισμένο το 1675, ιστορικό μνημείο από το 1929.
 Ένα σιντριβάνι του 18ου αιώνα, ιστορικό μνημείο από το 1929.

Παραπομπές

Εξωτερικοί σύνδεσμοι 
 Η επίσημη ιστοσελίδα της πόλης (γαλλικά)
 Η ιστοσελίδα του Γραφείου Τουρισμού της Περιοχής του Ζεξ  (γαλλικά)

Πόλεις της Γαλλίας
Πόλεις του Ρον-Αλπ